艤舟泊頭鎮風雨中乘小舟行十餘里遵陸遊羅浮山寶積延祥寺
作者：李綱
朝代：宋

paragraphs: 神山失憑依，漂泊西南州。
連峰蟠秀氣，作鎮蒼溟陬。
世傳朱明洞，深秘未易求。
夜半見赤日，光若金鼇浮。
我來夏正中，川漲通行舟。
弭櫂泊頭渚，遂作羅浮遊。
山靈憫病暑，風雨爲變秋。
雲開遠岫出，黛色散不收。
籃輿陟翠微，頗得精廬幽。
雅志惬丘壑，斯行豈人謀。
愧煩五色雀，顧我鳴啁啾。
寓目天水永，微茫見瀛洲。
中原正雲擾，盗賊屯蠭蟊。
而我臥雲海，歸途亦淹留。
逝將憇真境，祕訣追前修。
稚川不可見，得見野人不。